Kuier is tien jaar oud! - Afrikaans.com
Die eerste uitgawe van dié tydskrif het in September 2009 sy buiging gemaak en die spesiale uitgawe van 4 September 2019 vier hierdie mylpaal in al sy glorie. Die verjaardaguitgawe is propvol stories wat terugkyk oor die afgelope dekade – al die hoogtepunte en laagtepunte – maar bowenal hoe dit gebeur het dat Kuier ondanks al die uitdagings, die tweede grootste tydskrif in die land en die grootste vrouetydskrif is.
Wat maak Kuier anders?
“Vir die eerste keer was daar ’n tydskrif wat onbeskaamd op die bruin mark gefokus het en nie verskonings gemaak het daarvoor nie. Ons wou mense ’n platform gee om hul stories te vertel.” – Kay Karriem, redakteur
Wat Kuier van die begin af onderskei het van ander tydskrifte, is dat dit onomwonde uit die staanspoor ’n spesifieke leser geteiken het – bruin Afrikaanse vroue – wat tot daardie tyd nie ’n publikasie gehad het waarmee hulle kon identifiseer nie.
Kay Karriem, Kuier se redakteur, beskryf die begin van die tydskrif só: “Voor September 2009 het bruin Afrikaanse tydskriflesers heeltemal uitgesluit gevoel. Hulle kon hulself nêrens sien nie en dit het die boodskap uitgestuur dat hulle nie goed of mooi genoeg is nie en dat hul stories nie saak maak nie. Dit móés net verander.”
Kuier wou stereotipes oor bruin mense, en meer spesifiek bruin vroue, afbreek en ’n produk skep waarop hulle trots kon wees en waarin hulle hulself kon sien. ’n Tydskrif wat húl Afrikaans praat, sonder aansittery of hoogdrawendheid; waar die draad van jou hare of die kleur van jou vel nie saak maak nie; waar die lesers ’n band en kultuur deel wat geslagte lank al kom en kan oordra aan die volgende generasie.
Ná ’n stadige begin, het die tydskrif momentum gekry en die lesersgetal het met elke uitgawe gegroei.
“Vir die eerste keer was daar ’n tydskrif wat onbeskaamd op die bruin mark gefokus het en nie verskonings gemaak het daarvoor nie. Ons wou mense ’n platform gee om hul stories te vertel. Die tydskrif wil lesers en hul lewe weerspieël en daarom moet hulle nie net hulself in die tydskrif kan sien nie, maar hoor ook. En dit beteken nes hulle die taal praat. Weereens geen verskoning nie, want daar is niks met Afrikaans (in al sy vorme) verkeerd nie,” sê Kay verder.
Kuier het dít en nog meer reggekry.
“Mensestories soos jy dit nog nooit voorheen gelees het nie …”
Die wenresep sluit in ware lewensdramas; inspirasiestories van gewone mense en bekendes; bekostigbare en maklike resepte; modes vir die gewone vrou; advies oor gesondheid, verhoudings en geldsake; en vele meer. Dis mensestories soos jy dit nog nooit voorheen gelees het nie.
“Ons mense het regtig baie lank gewag vir ’n tydskrif soos Kuier – sonder aansit of fieterjasies – wat werklik hul behoeftes eerste stel. Daarby is Kuier ook ’n baken van hoop en inspirasie vir baie, want in elke uitgawe bewys ons deur die stories van gewone mense dat niks onmoontlik is nie. Kuier kon ook deur die jare daarin slaag om elke twee weke gehalteinhoud teen ’n bekostigbare prys te bied,” sê Kay.
Sedertdien het Kuier ook verskeie handelsmerkuitbreidings die lig laat sien. Dit sluit in ’n SomerCombo (Beste Resepte & Wenke); WinterCombo (Resepte & Patrone); Kaapse Combo (streekskos) en Koningskos (Kuier se enigste glanstydskrif). Daarby is die jaarlikse Kuier-CD ’n groot lesersgunsteling.
Vanjaar het Kuier ook vir die eerste keer sy buiging op die kassie gemaak met die misdaadprogram Op Seer se Spoor (kykNET&kie), aangebied deur Kuier-artikelredakteur Ernusta Marack; asook Kuier-Mense op Via (DStv-kanaal 147). Kay is self een van die gasvroue van die kykNET&kie-geselsprogram, Tussen Ons.
Die lojale lesers volg ook met groot entoesiasme die tydskrif se sosiale media en gesels met oorgawe saam op Facebook, Instagram en Twitter. Kaartjies na Kuier se funksies verkoop soos soetkoek. Die jaarlikse Moedersdagfunksie, Pienk Plesier-Vrouedagfunksie en Reconnections (ter viering van die tiende verjaardag) is maar slegs ’n paar van die funksies waar die tydskrif met die lesers persoonlik kan omgaan.
Kuier kyk met trots terug op wat hulle die afgelope tien jaar vermag het en sien daarna uit om vele ander geleenthede te ontgin.
Kay Karriem is onlangs aangewys as ‘n Vrou vir Afrikaans. Kyk na die onderhoud hier:
Afrikaans.com vier hierdie mylpaal saam met Kuier. Mag julle van krag tot krag gaan en nog lank deel wees van die Afrikaanse vrouetydskriflandskap.
Vier Kersfees met Afrikaans!